
Text rozhodnutia
Súd: Krajský súd Prešov Spisová značka: 2S/47/2015 Identifikačné číslo súdneho spisu: 8015201169 Dátum vydania rozhodnutia: 21. 12. 2016 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2016:8015201169.5 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Kataríny Morozovej Nemcovej a sudkýň JUDr. Moniky Tobiašovej a JUDr. Ľuboslavy Mruškovičovej v právnej veci žalobcu W. J., nar. XX.XX.XXXX, trvale bytom G. L.. č. XX, XXX XX G., právne zastúpeného JUDr. Dušanom Remetom, advokátom so sídlom v Prešove, Masarykova 2, 080 01 Prešov, proti žalovanému Okresnému riaditeľstvu Policajného zboru G., Okresný dopravný inšpektorát, E., zastúpeného Krajským riaditeľstvom Policajného zboru G. so sídlom v G.E., o preskúmanie zákonnosti rozhodnutia a postupu žalovaného zo dňa 22. septembra 2015 č. p.: M. na základe žaloby v pomere 2:1 takto r o z h o d o l : Žalobu z a m i e t a. N e p r i z n á v a nárok na náhradu trov konania účastníkom. o d ô v o d n e n i e : 1. Žalovaný ako správny orgán príslušný podľa § 141 zákona NR SR č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov vydal podľa § 30 ods. 1 písm. j) zákona č. 71/1967 Zb. o Správnom konaní s poukazom na ustanovenie § 9 zákona č. 145/1995 Z.z. o Správnych poplatkoch rozhodnutie, ktorým zastavil konanie vo veci dočasného vyradenia vozidla S. PO-XXX-J., nakoľko W. J., nar. XX.XX.XXXX, trvale bytom G., ul. G. L.H. č. XX (ďalej len ako „účastník konania“) na výzvu správneho orgánu v určenej lehote nezaplatil správny poplatok a zároveň bol o možnosti zastavenia konania poučený. 2. Výrok rozhodnutia odôvodnil žalovaný poukazom na to, že Okresný Dopravný inšpektorát OR PZ v G. dňa 23.04.2014 obdržal podanie účastníka konania, ktorým žiadal o dočasné vyradenie vozidla S. S L na 1 rok do 23.04.2015. Uvedené vozidlo bolo dočasne vyradené z evidencie od 17.03.2010. Účastník konania požiadal znovu o dočasné vyradenie uvedeného vozidla z evidencie dňa 23.04.2014 bez toho, aby v čase od 11.04.2014 do 23.04.2014 požiadal o uvedenie vozidla do cestnej premávky a vrátenie evidenčných čísiel a dokladov od vozidla. Na základe vyššie uvedeného orgán policajného zboru žiadal v deň podania žiadosti o dočasné vyradenie uvedeného vozidla od účastníka konania správny poplatok vo výške 70 Eur v zmysle položky 73 poznámky 2, položky 73a písm. a) bodu 4 zákona NR SR č. 145/1995 Z.z. o správnych poplatkoch v znení neskorších predpisov. V uvedenom prípade za začiatok lehoty sa počíta dátum predchádzajúceho vyradenia vozidla z premávky na pozemných komunikáciách, t. j. 17.03.2010, kedy bolo vydané rozhodnutie pod č. k.: 05/2010/01122 s dátumom začiatku dočasného vyradenia 17.03.2010. Ako vyplýva stanovený poplatok v zmysle uvedenej položky odmietol účastník konania zaplatiť s odôvodnením, že on nežiada o predĺženie dočasného vyradenia vozidla z evidencie, nakoľko už predchádzajúce dočasné vyradenie skončilo 11.04.2014 tak, ako je uvedené v rozhodnutí obvodného úradu. Menovaný uviedol, že žiada o nové dočasné vyradenie vozidla z evidencie na 1 rok a že evidenčný úkon podlieha správnemu poplatku 5 Eur. Ďalej menovaný mal za to, že žiaden zákon mu neukladá po dočasnom vyradení uviesť vozidlo do premávky pozemných komunikáciách. 3. Žalovaný citoval príslušné ustanovenie § 119a ods. 6 zákona č. 8/2009 Z.z. o cestnej premávke v znení neskorších predpisov podľa ktorého, ak bolo vozidlo dočasne vyradené od 17.03.2010 do 11.04.2014, pričom držiteľ vozidla nepožiadal o opätovne zaradenie vozidla do evidencie a vrátenie dokladov a tabuliek s evidenčným číslom vozidlo nemožno používať v cestnej premávke a je stále považované za dočasne vyradené, nakoľko nemá vydané doklady, ani tabuľky s evidenčným číslom. Z toho dôvodu za začiatok lehoty sa počíta dátum začiatku predchádzajúceho vyradenia vozidla z evidencie t. j. 17.03.2010. 4. Zároveň žalovaný poukázal na to, že vyberanie správnych poplatkov pri dočasnom vyradení vozidla z evidencie, ako i pri predĺžení dočasného vyradenia vozidla z evidencie je upravené v zákone č. 145/1995 Z.z. o správnych poplatkoch. Citoval príslušné ustanovenie § 73a Zákona o správnych poplatkoch, podľa ktorého pri predĺžení dočasného vyradenia vozidla z evidencie vozidiel sa správny poplatok vyberie podľa písm. a), pričom za začiatok lehoty sa počíta dátum začiatku predchádzajúceho vyradenia vozidla z evidencie vozidiel. Na základe uvedeného na to, aby sa jednalo o ďalšie vyradenie z evidencie je potrebné opätovne zaradiť vozidlo do evidencie, o čo môže držiteľ požiadať a následne môže požiadať aj o ďalšie dočasné vyradenie. V takomto prípade nebude sa doba dočasného zaradenia zrátavať a nebude sa jednať o predĺženie doby dočasného vyradenia vozidla z evidencie v zmysle § 119a ods. 8 zákona o premávke. Na základe získaných stanovísk z nadriadených súčastí k vyššie uvedenému postupu orgán policajného zboru zaslal 23.04.2015 účastníkovi výzvu č. p.: M.XXX-XX/XXXX na zaplatenie správneho poplatku vo výške 70 Eur za dočasné vyradenie vozidla značky S. S L ev.č. G.XXX-BK. Vzhľadom k tomu, že účastník konania uvedený správny poplatok neuhradil, pričom generálna prokuratúra v uvedenej veci zaujala stanovisko, bolo potrebné zo strany žalovaného rozhodnúť tak, ako je uvedené vo výroku rozhodnutia a konanie zastaviť. 5. Rozhodnutie žalovaného napadol včas podanou žalobou žalobca, ktorý argumentoval tým, že rozhodnutie zo dňa 22.09.2015 pod č. M.-G.-M.-XXX-XXX/XXXX, ktorým bolo zastavené konanie považuje za nezákonné, pretože mu neumožňovalo odvolanie. Žalobca v správnom konaní vyčerpal riadny inštančný postup a využil všetky riadne opravné prostriedky, ktoré mal k dispozícii proti prvostupňovému rozhodnutiu správneho orgánu nemohol podať odvolanie a žalovaný tak resp. jeho správny orgán bez právnej subjektivity Okresné riaditeľstvo PZ v G. ODI v G. rozhodol v jeho neprospech. Poukázal v žalobe na to, že rozhodnutie žalovaného je v rozpore so zákonom č. 8/2009 Z.z. o cestnej premávke, ako aj v rozpore so zákonom č. 145/1995 Z.z. o správnych poplatkoch a zákonom č. 71/1967 Zb. o správnom konaní. Žalovaný svojim rozhodnutím a procesným postupom ho ukrátil na jeho právach v intenciách ustanovenia § 247 ods. 1 O.s.p., preto žiada súd, aby podľa § 244 a nasl. ustanovení O.s.p. preskúmal zákonnosť rozhodnutia a procesného postupu žalovaného. Žalobca vidí nezákonnosť napadnutého rozhodnutia žalovaného v hmotnoprávnej a procesnoprávnej rovine. Konaním žalovaného došlo k hrubému porušeniu Zákona o správnom konaní. 6. Konkrétne dôvody nezákonnosti rozhodnutia žalovaného uviedol žalobca v jednotlivých ďalších bodoch. Poukázal na to, že rozhodnutie zo dňa 22.09.2015 č.p.. M.-G.M.M.-XXX-XXX/XXXX je totožné označenie ako označenie rozhodnutia o zastavení konania voči fyzickej osobe s oprávnením na podnikanie W. J. - I.B. plus, IČO: 329 377 76, miesto podnikania G., G. námestie XX. Toto procesné pochybenie správneho orgánu, ktorý vydal jedno rozhodnutie tak pre fyzickú osobu, ako aj fyzickú osobu s oprávnením na podnikanie pod tým istým číslom hovorí o nepreskúmateľnosti rozhodnutia. Žalobca konštatoval, že procesne správny orgán pochybil a toto rozhodnutie je preto nepreskúmateľné. 7. Ďalej žalobca namietal nevysporiadanie sa s vlastným rozhodnutím žalovaného podľa § 29 ods. 1 Zákona o správnom konaní o prerušení konania zo dňa 22.06.2015, pričom správny orgán v danom prerušení konania sa vyjadril, že nemá zodpovedané konkrétne čiastkové otázky týkajúce sa predmetu konania, ktoré podmieňujú rozhodnutie vo veci a ktoré sú predmetom správneho konania. Žalobca použil otázky, na ktoré žiadal odpovede správne orgány v opakovanom proteste prokurátora. Žiadal, aby prokuratúra vykonala úkon preskúmania zákonných stanovísk Prezídia Policajného zboru Bratislava, na základe ktorých Okresný dopravný inšpektorát v G. v jeho prípade postupoval. Na danú otázku žalobcovi nebola daná odpoveď, rozhodnutie o podnete na podozrenie z trestného činu marenia výkonu úradného rozhodnutia neznámym páchateľom bolo podľa žalobcu jedným z bodov rozhodnutia žalovaného o prerušení konania z 22.06.2015. 8. Žalobca ďalej argumentoval tým, že správny orgán OR PZ v G. ODI nepokračoval v konaní, čím porušil § 29 ods. 4 Zákona o správnom konaní. Správny orgán sa stotožnil v rozhodnutí s podnetom prokuratúry, aby vykonala preskúmanie zákonných stanovísk Policajného zboru v Bratislave pod jednotlivými číslami, tieto preskúmania do rozhodnutia správneho orgánu neboli ukončené a preto podľa žalobcu správny orgán sa nemohol vysporiadať s danými otázkami v štýle vlastného úsudku, lebo mu v tom bráni ustanovenie zákona 73/1998 Z.z. - § 47 služobná disciplína. 9. Podľa žalobcu výroková časť rozhodnutia z 22.09.2015 neodzrkadľuje skutočný beh udalostí, pričom vo výroku správny orgán tvrdí, že na výzvu správneho orgánu v určenej lehote nezaplatil správny poplatok a zároveň bol o možnosti zastavenia konania poučený. Toto tvrdenie správneho orgánu je diametrálne odlišné s úkonmi vykonávanými v správnom konaní, z ktorého vzišlo rozhodnutie z 22.09.2015. Podľa žalobcu bolo potrebné vychádzať z výzvy na zaplatenie správneho poplatku za dočasné vyradenie zo dňa 23.04.2015, pričom žalobca na základe uvedenej výzvy podal žiadosť o prerušenie konania zo dňa 27.05.2015 a žalovaný vydal na základe podanej žiadosti žalobcom o prerušenie konania rozhodnutie zo dňa 22.06.2015. Bez toho, aby obnovil konanie podľa § 29 ods. 4 Zákona o správnom konaní žalovaný nemal zodpovedané predbežné otázky a vydal rozhodnutie zo dňa 22.09.2015, voči ktorému smeruje žaloba žalobcu. 10. Žalobca ďalej tvrdí, že nie je pravda, že pred rozhodnutím bola vydaná výzva správnym orgánom o zaplatení správneho poplatku a už vôbec nebolo vykonané poučenie o možnosti zastavenia konania. Je treba obzvlášť pripomenúť podľa názoru žalobcu, že pred vydaním rozhodnutia bolo konanie prerušené. Žalovaný priamo pristúpil z prerušenia konania k rozhodnutiu tak, ako to už bolo konštatované a neumožnil žalobcovi pred vydaním rozhodnutia vyjadriť sa k podkladu pre vydanie rozhodnutia, ani k spôsobu jeho zistenia a uplatniť návrhy na doplnenie v súlade s § 3 ods. 2 a § 33 ods. 2 Zákona o správnom konaní, poprípade, ak by bol poplatok za dočasné vyradenie vozidla vyrubený v súlade so zákonom a umožnené v lehote vykonať úhradu. 11. Žalobca ďalej poukázal na odôvodnenie rozhodnutia zo dňa 22.09.2015, ktoré neodzrkadľuje priebeh konania, položené otázky a ako sa s nimi správny orgán vysporiadal v podstate odôvodnenie obsahuje len stanovisko Prezídia policajného zboru. Žalobca ďalej argumentoval tým, že žalovaný tvrdí, že vozidlo bolo vyradené z evidencie od 17.03.2010, čo sa podľa žalobcu nezakladá na pravde a o tejto skutočnosti žalovaný bol informovaný pri opätovnej žiadosti na dočasné vyradenie vozidla S. S L, ktorej žiadosti bolo aj posledné dočasné vyradenie vozidla č.k.: XX/XXXX/XXXXX-XXX zo dňa 12.04.2013. V rozhodnutí zo dňa 22.09.2015 sa žalovaný nezaoberal ani marením výkonu úradného rozhodnutia, na ktoré poukázal žalobca, pričom dané marenie úradného rozhodnutia sa prejavilo svojvoľnou zmenou výroku úradného rozhodnutia. Výrok úradného rozhodnutia obvodného úradu pre cestnú dopravu jasne definoval, že ide o dočasné vyradenie vozidla do 11.04.2014. Zo strany žalobcu nebola prejavená vôľa o predĺženie dočasného vyradenia vozidla. Podľa žalobcu svojvôľa zmeny jeho žiadosti o dočasné vyradenie zo dňa 23.04.2014 arbitrárnym rozhodnutím okresného dopravného inšpektorátu na predĺženie dočasného vyradenia vozidla. Arbitrárnosť vidí žalobca v nasledujúcom postupe OR PZ, ktorý dňa 23.04.2014 t. j. 12 dní po ukončení platnosti úradného rozhodnutia Obvodného úradu pre cestnú dopravu v G. z 12.04.2013, kedy podal žiadosť na ODI o dočasné vyradenie vozidla z cestnej premávky na dobu 1 roka v súlade s § 119a ods. 1 zákona č. 8/2009 Z.z. ODI neakceptoval jeho žiadosť o dočasné vyradenie z 23.04.2014, hoci boli splnené podmienky z jeho strany. Všetky náležitosti vyžadované uvedeným paragrafom zákona č. 8/2009 Z.z. neakceptoval a svojvoľne ju zmenil na žiadosť o predĺženie dočasného vyradenia. 12. Ďalej žalobca poukázal na to, že aj keď nepožiadal o predĺženie dočasného vyradenia podľa ods. 8 § 119a zákona č. 8/2009 Z.z. nepodal ani písomnú žiadosť, v rozhodnutí z 22.09.2015 odvodzuje ODI poplatok od lehoty 07.06.2013 z dôvodu jej plynutia od predchádzajúceho vyradenia vozidla obvodným úradom pre cestnú dopravu. Opätovne argumentoval obsahom ustanovenia § 119a ods. 6, podľa ktorého je uložená povinnosť orgánom polície zaradiť do evidencie vozidlo. To, či si majiteľ alebo prevádzkovateľ motorového vozidla vyzdvihne tabuľky s evidenčnými číslami je na jeho slobodnej vôli a to na základe Ústavy SR, konkrétne čl. 2 ods. 3. V danom prípade bol ukrátený žalobca na svojich právach, ktoré mu garantuje ústava. Žalobca ďalej poukázal na to, že ak vychádza z ustanovenia § 119a ods. 8 zákona č. 8/2009 Z.z., právo na predĺženie dočasného vyradenia je dané vlastníkovi alebo držiteľovi vozidla a to podaním písomnej žiadosti. Z danej právnej úpravy je viac ako zrejmé, že ODI a ani iný orgán polície nie je oprávnený rozhodnúť o predĺžení dočasného vyradenia vozidla, jeho úloha je čisto evidenčná. 13. V závere žaloby žalobca argumentoval tým, že nesprávne vyčíslenie správneho poplatku kde vo výzve z 23.04.2015 bola mu vyčíslená suma na hodnotu 35 Eur, ktorá je úmerná k predĺženiu dočasného vyradenia vozidla. Jeho žiadosť z 23.04.2014 bola na dočasné vyradenie vozidla a je na obdobie jedného roka, takže ak sa vychádza zo zákona č. 145/1995 Z.z. položky 73 ods. a), položka 1, správny poplatok je 5 Eur. Podľa neho ODI v Prešove konal svojvoľne a arbitrárne bez akejkoľvek opory v zákone, keď vo výzve začiatok lehoty počítal s predĺžením dočasného vyradenia od predchádzajúceho vyradenia t. j. od 17.03.2013 a nie tak, ako požadoval žalobca na jeden rok. Zároveň je zaujímavé odvodenie, prečo ODI rátal predĺženie dočasného vyradenia vozidla od 17.03.2010, dôvodom je, že disponuje posledným rozhodnutím zo dňa 17.03.2010 s dátumom začiatku dočasného vyradenia 17.03.2010. Žalobca však pripomenul, že to, či ODI disponuje aktuálnym rozhodnutím Obvodného úradu pre cestnú dopravu a pozemné komunikácie v G. zo dňa 12.0.42013 bolo na komunikácii medzi žalovaným a ním, žalovaným a evidenciou na strane ODI. Ako je zvykom pochybenia jednotlivých štátnych orgánov sa podľa žalobcu naložia na plecia občana, dokonca si ODI dá za to zaplatiť, ako to uviedlo vo svojej výzve. Zároveň ODI nesprávne označil položku, na základe ktorej vykonal výpočet poplatku podľa zákona č. 145/1995 Z.z. danou položkou podľa žalobcu je položka 73a, ktorú Zákon o správnych poplatkoch ani neobsahuje. 14. Žalobca dôvodil aj tým, že žalovaný odignoroval opravný prostriedok podaný žalobcom dňa 27.07.2015 doručený do podateľne OR PZ 28.07.2015 proti neprávoplatnému rozhodnutiu vo veci evidenčného úkonu dočasného vyradenia vozidla č.k.: M.-PO-M.-XXX-XX/XXXX, ktorého súčasťou bol aj návrh na odloženie vykonateľnosti rozhodnutia. Žalovaný nevyčkal do rozhodnutia krajského súdu a konal svojvoľne, dokonca vyhrotil svoje nezákonné konanie do extrému a to tým, že aj keď súčasťou opravného prostriedku bol aj návrh na odloženie vykonateľnosti rozhodnutia, nevyčkal do rozhodnutia súdu a vydal nezákonné rozhodnutie. 15. K podanej žalobe sa písomným stanoviskom zo dňa 06.02.2016 vyjadril žalovaný, pričom poukázal na konkrétne dôvody rozhodnutia o zastavení konania, na ktorých zotrval a navrhol súdu žalobu ako nedôvodnú zamietnuť. 16. Dňom 01.07.2016 nadobudol účinnosť zákon č. 162/2015 Z.z. Správny súdny poriadok. 17. Správny súd postupom podľa § 177 a nasledujúcich ustanovení Správneho súdneho poriadku preskúmal rozhodnutie, ako aj postup, ktorý predchádzal vydaniu rozhodnutia žalovaného a zistil z administratívneho spisu, ktorý predložil žalovaný tento skutkový stav. 18. Z administratívneho spisu predloženého žalovaným bezpochyby vyplýva, že Obvodný úrad pre cestnú dopravu a pozemné komunikácie v G., Odbor cestnej dopravy a pozemných komunikácii s územnou pôsobnosťou v okresoch G. a D. dňa 12.04.2013 pod č.k.: XX/XXXX/XXXXX-XXX vydal rozhodnutie, ktorým v súlade s ustanovením § 24a ods. 3 zákona č. 725/2004 Z.z. prevádzkovateľovi vozidla W. nar. XX.XX.XXXX, s trvalým pobytom G. dočasne vyraďuje vozidlo z premávky na pozemných komunikáciách a to konkrétne nákladné vozidlo S. S L, druh karosérie BA E., dátum prvej evidencie 01.01.1984, ev. č. G.-XXX-., dátum začiatku dočasného vyradenia 12.04.2013, dátum skončenia dočasného vyradenia 11.04.2014. Uvedeným rozhodnutím argumentuje aj žalobca v žalobe, pričom považuje toto rozhodnutie za smerodajné pri určení poplatku za dočasné vyradenie vozidla. 19. Z obsahu administratívneho spisu je rovnako nesporné, že žalobca žiadosťou zo dňa 23.04.2014 o vykonanie zmeny - odhlásenie motorového vozidla ev.č.: G.M.-XXX-J. značky S., držiteľ vozidla W. J., G. L. č. XX, požiadal o dočasné vyradenie vozidla na jeden rok do 24.04.2015, pričom žiadosť o vykonanie zmeny je datovaná a podaná na Okresné riaditeľstvo PZ v G., ODI v Prešove 23.04.2014. Zaevidovaná pod č. M.XX/XXXX. 20. Súd mal za bezpochyby preukázané, že Obvodný úrad pre cestnú dopravu a pozemné komunikácie v G. vydal dňa 17.03.2010 pod č.k.: XX/XXXX/XXXXX rozhodnutie, ktorým v súlade s ustanovením § 24a ods. 3 zákona č. 725/2004 Z.z. prevádzkovateľovi vozidla W. J., nar. XX.XX.XXXX, trvale bydlisko G., V. XX/XXXX, dočasne vyradil vozidlo z premávky na pozemných komunikáciách, druh vozidla nákladné vozidlo S., typ. S L, dátum prvej evidencie vozidla 01.01.1984, ev.č. G., dátum začiatku dočasného vyradenia 17.03.2010, dátum skončenia dočasného vyradenia 17.03.2011. 21. Z obsahu administratívneho spisu, ako aj vyjadrení účastníkov konania mal súd za preukázané, že žalobca nepožiadal policajný orgán o opätovné zaradenie vozidla do evidencie vozidiel postupom v zmysle § 119a zákona č. 8/2009 Z.z. Žalobca síce tvrdí, že žalovaný svojvoľne jeho žiadosť o dočasné vyradenie vozidla z cestnej premávky označil za predĺženie lehoty na dočasné vyradenie, neboli mu doručené žiadne výzvy na zaplatenie správneho poplatku a ani nebol poučený o následkoch nezaplatenia súdneho poplatku. Uvedené tvrdenia žalobcu však vyvracia samotný obsah administratívneho spisu, ktorý bol predložený súdu, z ktorého vyplýva, že listom zo dňa 23.05.2014 adresovaným žalobcovi vo veci vyradenia vozidla z cestnej premávky zn. S. S L, R.XX-BK bol mu správnym orgánom jasne vysvetlený postup podľa ustanovenia § 119a ods. 5 a ods. 6 zákona č. 8/2009 Z.z., pričom bol poučený aj o povinnosti výberu správnych poplatkov pri dočasnom vyradení vozidla z evidencie, ktoré je upravené zákonom č. 145/1995 Z.z. o správnych poplatkoch. Uvedený list bol doručený žalobcovi 14.06.2014 čo potvrdil svojim podpisom. Na uvedený list reagoval písomným podaním, ktoré bolo doručené Okresnému riaditeľstvu PZ v G., ODI dňa 20.06.2014. 22. Ohľadom námietky žalobcu o nepoučení vo výzve na zaplatenie správneho poplatku, súd argumentuje opätovne obsahom administratívneho spisu, z ktorého bezpochyby vyplýva, že výzva na zaplatenie správneho poplatku zo dňa 23.04.2015 pod č. M.-..-M.-XXX-XX/XXXX bola doručená žalobcovi dňa 15.05.2015, pričom z jej obsahu vyplýva, že podľa položky 73a zákona NR SR č. 145/1995 Z.z. o správnych poplatkoch bol žalobca vyzvaný na zaplatenie správneho poplatku 70 Eur, nakoľko za začiatok lehoty dočasného vyradenia z evidencie vozidiel u S. S L, ev. č. G.XXX-BK sa počíta dátum predchádzajúceho vyradenia vozidla z premávky na pozemných komunikáciách t. j. 17.03.2010, ktorý dátum jednoznačne vyplýva z rozhodnutia č.k.: 05/2010/01122 s dátumom začiatku dočasného vyradenia 17.03.2010. V uvedenej výzve správny orgán vyzval žalobcu, aby v lehote 15 dní odo dňa doručenia tejto výzvy podľa § 8 citovaného zákona poštou zaslal alebo osobne doručil doklad o zaplatení správneho poplatku v sume 70 Eur k vyššie uvedenému číslu písomnosti. Zároveň bol poučený, že podľa ustanovenia § 8 tohto zákona ak nebudú zaplatené správne poplatky, správny orgán úkon nevykoná a konanie zastaví. Proti rozhodnutiu o zastavení konania pre nezaplatenie poplatku sa nemožno odvolať. V lehote 15 dní odo dňa doručenia t. j. do 30.05.2015 správny poplatok vo výške 70 Eur žalobcom zaplatený nebol. 23. Na uvedenú výzvu reagoval žalobca písomným podaním zo dňa 27.05.2015, ktorým žiadal prerušenie konania v súlade s § 29 ods. 1 Zákona o správnom konaní z dôvodov, že podal opakovaný podnet na podanie protestu prokurátora podľa § 69 Správneho poriadku, ako aj preto, že do dňa 27.05.2015 nebolo rozhodnuté o podnete na podozrenie z trestného činu marenia výkonu úradného rozhodnutia neznámym páchateľom, ktoré bolo jedným z bodov žiadosti žalobcu o prerušenie konania zo dňa 23.01.2015. 24. Ako ďalej vyplýva z obsahu administratívneho spisu správny orgán prerušil rozhodnutím zo dňa 27.02.2015 konanie o priestupku vo veci evidenčného úkonu dočasného vyradenia vozidla S. S L ev.č. G.XXX-J. a následne po žiadosti zo dňa 27.05.2015 rozhodnutím zo dňa 22.06.2015 pod č.p.: M.- PO-M.-XXX-XXX/XXXX rozhodol o prerušení konania o priestupku správny orgán opätovne, pričom v odôvodnení tohto rozhodnutia okrem toho, že podal žalobca opakovaný protest prokurátorovi dňa 27.05.2015, v ktorom okrem iného žiada prokuratúru v rámci svojich kompetencií v súlade so zákonom č. 153/2001 Z.z., aby vykonala prieskum zákonnosti stanovísk Prezídia policajného zboru v Bratislave, na základe ktorých ODI v Prešove v jeho prípade postupoval. 25. Správny súd musí argumentovať, že vo veci dočasného vyradenia vozidla G. na základe žiadosti o vykonanie zmeny zo dňa 23.04.2014 pôvodne správny orgán rozhodol dňa 23.09.2014 pod č. M.-PO-M.- XXX-XXX/XXXX tak, že žiadosti o vykonanie zmeny v evidencii vozidiel podanej W. J., nar. XX.XX.XXXX, bytom G. L.e č. XXXX/XX sa podľa § 119a ods. 5, 8 v spojení s § 141 ods. 1 Zákona o premávke nevyhovuje a evidenčný úkon dopravný inšpektorát nevykoná. 26. Predmetné rozhodnutie napadol opravným prostriedkom - odvolaním zo dňa 23.10.2014 žalobca, pričom uviedol, že dopravný inšpektorát nie je oprávnený ako orgán, ktorý eviduje mariť výkon úradného rozhodnutia č.k.: XX/XXXX/XXXXX-XXX zo dňa 12.04.2014, ktorým bolo dočasne vyradené vozidlo S.XXX- J. do 11.04.2014 a zároveň poukázal v odvolaní na to, že v súlade so zákonom 8/2009 Z.z. dokonca Dopravný inšpektorát v G. nie je oprávnený svojvoľne zmeniť žiadosť z dočasne vyradeného vozidla na predĺženie dočasného vyradenia vozidla. Jeho úloha je podľa žalobcu čisto evidenčná. Právo rozhodnúť o predĺžení dočasného vyradenia má jedine vlastník alebo prevádzkovateľ vozidla na základe svojej vôle, ktorú prejaví podaním žiadosti v súlade s ods. 8 § 119a zákona č. 8/2009 Z.z. V odvolaní ďalej poukázal na obsah ustanovenia § 119 ods. 6 a § 119a ods. 8 zákona č. 8/2009 Z.z. 27. Na základe odvolania žalobcu rozhodol ako odvolací orgán Krajské riaditeľstvo PZ v G., Krajský dopravný inšpektorát G. dňa 18.12.2014 pod č.p.: T.-PO-T podľa § 59 ods. 3 Zákona o správnom konaní tak, že rozhodnutie o nevykovaní evidenčného úkonu vydané ODI OR PZ v G. pod č.p.: M.-G.-OK.I-XXX- XXX/XXXX zo dňa 23.09.2014 zrušil a vec vrátil na nové prejednanie a rozhodnutie. Poukázal pritom na rozhodnutie, ako aj na postup, ktorý predchádzal jeho vydaniu, ako aj na dôvody odvolania žalobcu a dospel k záveru, že prvostupňový správny orgán ODI v G. pri vydávaní rozhodnutia o nevykonaní evidenčného úkonu nepostupoval v súlade s § 3 a § 46 Zákona o správnom konaní a vydal nezákonné rozhodnutie. 28. V uvedenom prípade IN.. podal na ODI v predpísanom tlačive žiadosť o vykonanie zmeny v evidencii vozidiel odhlásenie vozidla žiadosť o dočasné vyradenie vozila zn. S. S L ev.č. G. z evidencie v lehote na 1 rok, pričom spolu so žiadosťou predložil aj rozhodnutie obvodného úradu o dočasnom vyradení vozidla. Pred vykonaním evidenčného úkonu ODI v G. preskúmal predložené doklady a zistil, že uvedené vozidlo je dočasne vyradené, pričom doba dočasného vyradenia podľa rozhodnutia Obvodného úradu G. je 11.04.2014. Na základe vyššie uvedeného bol v zmysle položky 73 bodu 2 poznámky Zákona o správnych poplatkoch zo strany ODI G. od držiteľa vyžiadaný správny poplatok vo výške 20 Eur, menovaný odmietol tento poplatok zaplatiť s odôvodnením, že on nežiada o predĺženie dočasného vyradenia vozidla z evidencie, nakoľko predchádzajúce dočasné vyradenie skončilo 11.04.2014 tak, ako je uvedené v rozhodnutí obvodného úradu, ale žiada o nové dočasné vyradenie vozidla z evidencie na 1 rok, pričom tento evidenčný úkon podlieha správnemu poplatku vo výške 5 Eur. 29. Krajské riaditeľstvo PZ poukázalo na obsah ustanovenia § 119a ods. 1 Zákona o cestnej premávke, podľa ktorého orgán PZ, ktorý vozidlo eviduje dočasne vyradí vozidlo z evidencie vozidiel, ak o to jeho vlastník alebo držiteľ osobne požiada najviac na 20 rokov. V zmysle ods. 2 citovaného ustanovenia je vlastník vozidla, držiteľ vozidla, alebo osoba, na ktorú sa držba vozidla previedla je pri dočasnom vyradení vozidla z evidencie povinná vyplniť príslušné tlačivo, ak je na tento účel zavedené, odovzdať Osvedčenie o evidencii časť I. a časť II. a tabuľku s evidenčným číslom. Orgán PZ o dočasnom vyradení z evidencie vydá potvrdenie podľa ods. 3 citovaného ustanovenia a v zmysle ods. 4 citovaného ustanovenia počas celej doby dočasného vyradenia vozidla z evidencie vozidiel vozidlo nesmie byť prevádzkované v cestnej premávke, vozidlo nesmie byť zničené a musí byť prístupné orgánu PZ, čo neplatí, ak bolo vozidlo odovzdané na spracovanie a následne bolo vyradené z evidencie vozidiel. Vlastník, alebo držiteľ vozidla dočasne vyradené z evidencie vozidiel, ktorý chce takéto vozidlo prevádzkovať v cestnej premávke pred uplynutím lehoty skončenia dočasného vyradenia vozidla je povinný písomne požiadať orgán PZ o opätovné zaradenie vozidla do evidencie vozidiel podľa ods. 5. Vlastník alebo držiteľ vozidla, ktoré je dočasne vyradené z evidencie vozidiel môže požiadať orgán PZ o predĺženie doby dočasného vyradenia vozidla z evidencie vozidiel, pričom postupuje primerane podľa ods. 1 až 4 citovaného ustanovenia. 30. Odvolací orgán zároveň poukázal na ustanovenie § 141 ods. 1 Zákona o cestnej premávke, podľa ktorého, ak nie je v uvedenom zákone ustanovené inak, vzťahuje sa na konanie podľa uvedeného zákona všeobecný predpis o správnom konaní. Vyberanie správnych poplatkov pri dočasnom vyradení vozidiel z evidencie, ako aj pri predložení dočasného vyradenia vozidiel z evidencie je upravené v Zákone o správnych poplatkoch v položke 73a tohto zákona. V odôvodnení rozhodnutia zároveň uviedol, že v zmysle ustanovenia § 8 ods. 1 Zákona o správnych poplatkoch poplatky určené v sadzobníku pevnou sumou sa platia bez výzvy a sú splatné pri podaní, ktoré smeruje k vykonaniu úkonu, alebo k uskutočneniu konania, ak pri jednotlivých položkách sadzobníka nie je ustanovené inak. Podaním vzniká zároveň poplatková povinnosť. Ak nebol poplatok zaplatený pri podaní, alebo v určenej sume, je splatný do 15 dní odo dňa doručenia písomnej výzvy správneho orgánu na jeho zaplatenie. V zmysle ustanovenia § 9 citovaného zákona, ak poplatky splatné podľa § 8 tohto zákona nebudú zaplatené, správny orgán úkon nevykoná a konanie zastaví. 31. V uvedenom konkrétnom prípade ODI v G. ako orgán príslušný podľa ustanovenia § 119a Zákona o cestnej premávke potom, čo dňa 23.04.2014 obdržal od účastníka konania W. J. žiadosť o dočasné vyradenie vozidla zn. S.-XXX-BK z evidencie vozidiel v lehote na 1 rok bol povinný postupovať v súlade s ustanovením § 8 ods. 1 Zákona o správnych poplatkoch. Správny orgán tak mal vzhľadom na vyššie uvedené ustanovenie v prípade, ak menovaný W. J. nezaplatil ním vyčíslený správny poplatok priamo pri podaní, tohto písomne vyzvať na jeho zaplatenie v lehote 15 dní odo dňa jeho doručenia písomnej výzvy na jeho zaplatenie s poučením, že v prípade, ak správny poplatok nebude zaplatený v uvedenej lehote orgán PZ úkon nevykoná a konanie zastaví. S poukazom na uvedené preto rozhodol odvolací orgán tak, ako bolo uvedené vo výroku rozhodnutia zo dňa 18.12.2014. 32. Ako vyplýva ďalej z administratívneho spisu ďalším postupom správneho orgánu boli vydané rozhodnutia o prerušení konania o priestupku s poukazom na jednotlivé žiadosti žalobcu, ktoré však ako vyplýva z vyjadrenia prokurátora Okresnej prokuratúry v G., ako aj stanoviska Generálnej prokuratúry SR v danom prípade prerušenie konania podľa § 29 ods. 1 Zákona o správnom konaní nebolo v tomto konaní o dočasnom vyradení vozidla S. S L ev.č. G. potrebné. 33. Ako vyplýva zo súdneho spisu žalobca podal dňa 15.12.2015 žalobu na Krajský súd v G., ktorou bolo začaté konanie v predmetnej veci a žiadal o preskúmanie rozhodnutia žalovaného pod č.p.: ORPZ- PO-M.-XXX-XXX/XXXX zo dňa 22. septembra 2015. 34. Zákon č. 162/2015 Z.z. Správny súdny poriadok, ktorý nadobudol účinnosť dňom 01.07.2016 v ustanovení § 491 ods. 1 upravuje, že ak nie je ďalej ustanovené inak, platí tento zákon aj na konania začaté podľa piatej časti O.s.p. predo dňom nadobudnutia jeho účinnosti. 35. Podľa § 491 ods. 2 S.s.p., právne účinky úkonov, ktoré v konaní nastali predo dňom nadobudnutia účinnosti tohto zákona zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba, alebo právnická osoba. 36. Z ustanovenia § 2 ods. 1 S.s.p. vyplýva v správnom súdnictve poskytuje správny súd ochranu právam, alebo právam chráneným záujmom fyzickej osoby v oblasti verejnej správy a rozhoduje v ďalších veciach ustanovených týmto zákonom. 37. Podľa § 2 ods. 2 S.s.p., každý, kto tvrdí, že jeho práva alebo právom chránené záujmy boli porušené, alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy, alebo iným zásahom orgánu verejnej správy sa môže za podmienok ustanovených týmto zákonom domáhať ochrany na správnom súde. 38. Podľa § 177 ods. 1, 2 S.s.p., správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy, alebo opatreniu orgánu verejnej správy. Ochrany iných ako subjektívnych práv sa môže domáhať iba prokurátor, alebo subjekt výslovne na to oprávnený zákonom. 39. Správny súd pri preskúmavaní rozhodnutia vydaného M. v G. pod č.p. M.-PO-ODI-XXX-XXX/XXXX zo dňa 22.09.2015 bol povinný vyriešiť základnú otázku, či žalovaný správny orgán bol oprávnený konanie vo veci žiadosti žalobcu o dočasné vyradenie vozidla z cestnej premávky zastaviť pre nezaplatenie vyrubeného správneho poplatku. 40. Ako vyplýva z ustanovenia § 141 ods. 1 zákona č. 8/2009 Z.z. o cestnej premávke v znení neskorších predpisov, ak v tomto zákone nie je ustanovené inak, na konanie podľa tohto zákona sa vzťahuje všeobecný predpis o správnom konaní. 41. Z ustanovenia § 119a ods. 6 zákona č. 8/2009 Z.z. o cestnej premávke a o zmene a doplnení niektorých zákonov vyplýva, že ak bolo vozidlo dočasne vyradené od 12.04.2013 do 11.04.2014, pričom držiteľ vozidla o opätovné zaradenie vozidla do evidencie a vrátenie dokladov a tabuliek s evidenčným číslom, vozidlo nemožno používať v cestnej premávke a je stále považované za dočasne vyradené, nakoľko nemá vydané doklady a ani tabuľky s evidenčným číslom. 42. V zmysle položky 73a zákona č. 145/1995 Z.z. o správnych poplatkoch, pri predĺžení dočasného vyradenia vozidla z evidencie vozidiel sa správny poplatok vyberie podľa písmena a), pričom za začiatok lehoty sa počíta dátum začiatku bezprostredne predchádzajúceho vyradenia vozidla z evidencie vozidiel. Na základe uvedeného mal súd za preukázané, že k prvému dočasnému vyradeniu vozidla došlo rozhodnutím Obvodného úradu, Odbor cestnej premávky G. zo dňa 17.03.2010 a vyradené vozidlo S. S L ev.č.. bolo dočasne vyradené odo dňa 17.03.2010. 43. Námietku žalobcu o svojvoľnom posúdení jeho žiadosti správnym orgánom zo dňa 23.04.2014 preto správny súd považuje za nedôvodnú, nakoľko zo Zákona o správnom konaní, konkrétne z ustanovenia § 19 ods. 2 bezpochyby vyplýva, že podanie sa posudzuje podľa jeho obsahu. Z podania musí byť bezpochyby zrejmé, kto ho podáva, akej veci sa týka a čo navrhuje žiadateľ; osobitné právne predpisy môžu ustanoviť jeho ďalšie náležitosti (zákon č. 8/2009 Z.z.). 44. Správny súd opätovne argumentuje tým, že aj keď žalobca označil svoju žiadosť z 23.04.2014 za žiadosť o dočasné vyradenie vozidla na jeden rok do 23.04.2015 zo zisteného skutočného stavu z obsahu administratívneho spisu je bezpochyby preukázané a reálne jasné, že ide o predĺženie lehoty na dočasné vyradenie vozidla z cestnej premávky. Uvedenie už viackrát vyradeného vozidla z cestnej premávky naspäť do cestnej premávky žalobcom, tento nepreukázal a samotnú skutočnosť o tom, že by žiadal uvedené dočasné vyradené vozidlo naspäť zaevidovať do evidencie vozidiel v cestnej premávke ani napokon žalobca netvrdí. Jeho vyjadrenia a námietky, že uvedenie vozidla do cestnej premávky nie je jeho povinnosť, ale je to výslovne jeho právo a záleží to na jeho svojvôli. Tento postup však aj podľa názoru správneho súdu má bezpochyby vplyv na výšku správneho poplatku tak, ako to napokon správne argumentoval žalovaný vo svojej výzve, ktorú adresoval žalobcovi zo dňa 23.04.2015, v ktorej vysvetlil z akého dôvodu podlieha správnemu poplatku evidenčný úkon za dočasné vyradenie vozidla zn. S. S L ev.č. G. premávky na pozemných komunikáciách v sume 70 Eur, pretože začiatok lehoty dočasného vyradenia uvedeného vozidla sa počíta odo dňa 17.03.2010. Týmto rozhodnutím pod sp. zn. 05/2010/01122 s dátumom dočasného vyradenia 17.03.2010 správny orgán v čase uvedenej písomnej výzvy na zaplatenie správneho poplatku dňa 23.04.2015 disponoval. 45. Správny súd dôvodí tým, že zákon č. 145/1995 Z.z. o správnych poplatkoch v ustanovení § 8 ods. 1 upravuje, že poplatky určené v sadzobníku pevnou sumou sa platia bez výzvy a sú splatné pri podaní, ktoré smeruje k vykonaniu úkonu, alebo k uskutočneniu konania, ak pri jednotlivých položkách Sadzobníka nie je ustanovené inak. Podaním vzniká zároveň poplatková povinnosť, ak nebol poplatok zaplatený pri podaní, alebo v určenej sume, je splatný do 15 dní odo dňa doručenia písomnej výzvy správneho orgánu na jeho zaplatenie. 46. Ako vyplýva z ustanovenia § 9 zákona č. 145/1995 Z.z. o správnych poplatkoch, ak poplatky splatné podľa § 8 tohto zákona nebudú zaplatené, správny orgán úkon nevykoná a konanie zastaví. O tejto skutočnosti musí byť účastník konania poučený. Proti takémuto rozhodnutiu o zastavení konanie pre nezaplatenie poplatku sa nemožno odvolať. 47. V sadzobníku k Zákonu o správnych poplatkoch pod položkou 73a sú upravené podania žiadosti a) dočasné vyradenie vozidla z evidencie vozidiel a predĺženie dočasného vyradenia vozidla z evidencie vozidiel v lehote 1) do jedného roka 5 Eur, 2) od jedného roka do dvoch rokov 20 Eur, 3) od dvoch rokov do štyroch rokov 35 Eur, 4) od štyroch rokov do šiestich rokov 70 Eur, ... 48. Sadzobník k zákonu č. 145/1995 Z.z. obsahuje aj poznámky, pričom podľa bodu 2 pri predĺžení dočasného vyradenia vozidiel z evidencie sa správny poplatok vyberie podľa písmena a), pričom za začiatok lehoty sa počíta dátum predchádzajúceho vyradenia vozidla z evidencie vozidiel. 49. Na základe skutkového stavu, ktorý je obsahom administratívneho spisu mal správny súd bez akýchkoľvek pochybností preukázané, že správny orgán - žalovaný správne počítal lehotu a správne vypočítal aj výšku správneho poplatku podľa položky 73a písm. a) zákona bod 4 počítajúc lehotu odo dňa prvého vyradenia predmetného vozidla S. z cestnej premávky, pretože žalobca o zaradenie tohto vozidla do cestnej premávky nepožiadal. 50. Správny súd považuje postup žalovaného pri aplikácii ustanovenia § 30 ods. 1 písm. j) Správneho poriadku za správny, pretože z uvedeného ustanovenia vyplýva, že orgán konanie zastaví, ak tak ustanoví osobitný zákon. Osobitným zákonom v tomto prípade je zákon č. 145/1995 Z.z. a konkrétne ustanovenie § 9. 51. Pokiaľ teda žalobca v žalobe namieta svojvoľnosť, neoprávnenosť a porušenie povinností správnym orgánom vo veci rozhodnutia o zastavení správneho konania, správny súd argumentuje tým, že žalovaný v prípade, že žalobca na výzvu správneho orgánu nezaplatil správny poplatok vo výške 70 Eur, ktorý bol povinný zaplatiť už spolu s podaním žiadosti a k úhrade tejto sumy bol vyzvaný výzvou zo dňa 23.04.2015, ktorú prevzal dňa 15.05.2015 čo je bezpochyby preukázané z obsahu administratívneho spisu, uvedený správny poplatok nezaplatil a na základe toho správny orgán ďalej nemohol vo veci meritórne rozhodnúť s použitím aplikácie ustanovenia § 119a Zákona o cestnej premávke, pretože mu v rozhodnutí samotnom bránila prekážka nezaplatenia správneho poplatku. 52. Ak žalobca napriek týmto skutočnostiam v žalobe ďalej namieta, že v predmetnom správnom konaní bolo toto konanie prerušené z dôvodov, že žalovaný bol povinný riešiť predbežnú otázku, resp. že zabezpečil žalovaný právny názor nadriadeného orgánu o samotnej výške správneho poplatku, pričom podľa názoru súdu správny orgán postupoval vo veci prezieravo, obozretne a za účelom vydania zákonného rozhodnutia pre istotu viackrát prerušil konanie o priestupku práve z dôvodu, aby zabezpečil dostatočné podklady pre vydanie svojho rozhodnutia. 53. Nie sú pravdivé ani tvrdenia žalobcu , že v správnom konaní nemal možnosť podať opravný prostriedok voči rozhodnutiu správneho orgánu, čo vyvracia obsah administratívneho spisu, z ktorého vyplýva postup správneho orgánu, ktorý vyššie popísal súd s dôrazom na pôvodne vydané rozhodnutie zo dňa 23.09.2014 pod č. OR PZ-PO-M.-XXX-XXX/XXXX, voči ktorému žalobca opravný prostriedok, o ktorom odvolací správny orgán v súlade so zákonom rozhodol. Správny súd v súlade s týmto postupom správneho orgánu dospel k záveru, že tento postupoval správne. 54. Čo sa týka námietok žalobcu, že nebol oboznámený s podkladmi pred vydaním rozhodnutia, nemohol sa vyjadriť k podkladom rozhodnutia a toto bolo vydané bez náležite zisteného skutkového stavu, uvedené námietky považuje súd za nedôvodné, pretože nešlo v danom prípade o žiadnu komplikovanú vec, ktorá by bola náročná na dokazovanie, išlo o jednoduchú výzvu, v ktorej správny orgán dopodrobna vysvetlil žalobcovi na základe akých právnych predpisov, aký postup má nasledovať, aby mohol správny orgán ďalej konať. V prípade, že správny poplatok žalobca nezaplatí, bol poučený aj o následkoch nezaplatenia správneho poplatku, čo vyústilo v rozhodnutie o zastavení správneho konania podľa § 30 ods. 1 písm. j) Zákona o správnom konaní. 55. Správny súd po preskúmaní rozhodnutia žalovaného zo dňa 22.09.2015 pod č.p.: M.-PO-M.-XXX- XXX/XXXX o zastavení konania podľa § 30 ods. 1 písm. j) Zákona o správnom konaní dospel k záveru v pomere 2:1 členov senátu, že žaloba nie je dôvodná a preto ju zamietol podľa § 190 S.s.p. Jeden člen senátu mal iný názor, ktorý je vyslovený v zápisnici o hlasovaní a zároveň odlišné stanovisko je súčasťou odôvodnenia tohto rozsudku. 56. O náhrade trov konania súd rozhodol podľa § 167 ods. 1 Správneho súdneho poriadku, podľa ktorého správny súd prizná žalobcovi voči žalovanému právo na úplnú alebo čiastočnú náhradu dôvodne vynaložených trov konania, ak mal žalobca vo veci celkom, alebo z časti úspech. 57. Z dôvodu, že žalobca v konaní úspech nemal, súd mu trovy konania nepriznal a žalovanému trovy konania nepriznal, pretože aplikoval ustanovenie § 108 Správneho súdneho poriadku, podľa ktorého žalovanému prizná správny súd podľa pomeru jeho úspechu vo veci voči žalobcovi právo na náhradu dôvodne vynaložených trov konania iba, ak to možno spravodlivo požadovať. Orgánu štátnej správy však náhradu trov právneho zastúpenia možno priznať iba výnimočne. Z tohto dôvodu súd vyslovil názor, že nebolo by spravodlivé žalovanému priznávať právo na náhradu trov konania a preto rozhodol tak, ako je uvedené vo výrokovej časti rozsudku. 58. Toto rozhodnutie prijal senát správneho súdu v pomere 2:1. 59. Stanovisko člena senátu s odlišným právnym názorom: 60. Podľa § 18 veta prvá zákona č. 145/1995 Z.z. v konaní vo veci poplatkov sa postupuje podľa všeobecného predpisu o správnom konaní ak tento zákon neustanovuje inak (ďalej len zákon č. 71/1967 Zb.) 61. Podľa § 3 zákona č. 145/1995 Z.z. poplatníkom je právnická osoba alebo fyzická osoba, ktorá dala podnet na úkon alebo konanie, ak tento zákon neustanovuje inak. Ak je poplatníkov niekoľko, sú povinní zaplatiť poplatok spoločne a nerozdielne. 62. Podľa § 6 ods. 1 zákona č. 145/1995 Z.z. sadzba poplatku je určená v sadzobníku pevnou sumou alebo percentuálnou sadzbou zo základu poplatku. 63. Podľa § 8 zákona č. 145/1995 Z.z., poplatky určené v sadzobníku pevnou sumou sa platia bez výzvy a sú splatné pri podaní, ktoré smeruje k vykonaniu úkonu alebo k uskutočneniu konania, ak pri jednotlivých položkách sadzobníka nie je ustanovené inak. Podaním vzniká zároveň poplatková povinnosť. Ak nebol poplatok zaplatený pri podaní alebo v určenej sume, je splatný do 15 dní odo dňa doručenia písomnej výzvy správneho orgánu na jeho zaplatenie. Poplatky určené v sadzobníku percentuálnou sadzbou sa platia pred vykonaním úkonu na základe písomnej výzvy, ak pri jednotlivých položkách sadzobníka nie je ustanovené inak, a sú splatné do 15 dní odo dňa doručenia písomnej výzvy na ich zaplatenie, ak pri jednotlivých položkách sadzobníka nie je ustanovené inak. 64. Podľa § 19 ods. 2 zákona č. 71/1967 Zb. zákona o správnom konaní, podanie sa posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa navrhuje. Osobitné právne predpisy môžu ustanoviť jeho ďalšie náležitosti. 65. Podľa § 19 ods. 3 zákona č. 71/1967 Zb . pokiaľ podanie nemá predpísané náležitosti, správny orgán pomôže účastníkovi konania nedostatky odstrániť, prípadne ho vyzve, aby ich v určenej lehote odstránil; súčasne ho poučí, že inak konanie zastaví. 66. V danom prípade mal správny orgán vychádzať z obsahu žiadosti žalobcu zo dňa 23.04.2014, z ktorej nesporne vyplýva, že žalobca žiada o dočasné vyradenie vozidla na 1 rok. Problematika sa týka vyrubenia správneho poplatku a nie merita veci. 67. Bez ohľadu na úspešnosť takejto žiadosti mal byť preto vyrubený správny poplatok podľa položky 73a) písm. a) bod 1, t. j. 5 Eur a až po zaplatení správneho poplatku podľa obsahu žiadosti, mala byť posudzovaná otázka „merita“ 68. S odkazom na § 18 zákona č. 145/1995 Z.z. v spojení s § 19 ods. 2 a 3 zákona č. 71/1967 Zb. správny orgán nemohol svojvoľne zmeniť obsah žiadosti žalobcu a túto svojvoľne posúdiť ako žiadosť o dočasné vyradenie vozidla na dobu od štyroch rokov do šiestich rokov a podľa takejto svojvoľnej zmeny žiadosti (v rozpore s vôľou žalobcu) mu vyrubiť správny poplatok podľa § 73a) písm. a) bod 4 zákona č. 145/1995 Z.z. v sume 70 Eur. 69. Naviac výzva správneho orgánu zo dňa 23.04.2015 č. ORPZ-PO-ODI-208-14/2014 na zaplatenie správneho poplatku v zmysle § 8 zákona č. 145/1995 Z.z. je zmätočná a ak je podkladom, na základe ktorého bolo vydané preskúmavané rozhodnutie, je aj toto rozhodnutie nezákonné. 70. Zmätočnosť výzvy spočíva nielen v sume 70 Eur, ale v celom jej obsahu. Tým, že bolo zastavené konanie z procesných dôvodov na základe nesprávnej výzvy (§ 8 zákona č. 145/1995 Z.z.) a nebolo vo veci meritórne rozhodnuté, bolo porušené právo žalobcu na prejednanie veci zákonným spôsobom. Poučenie: Proti tomuto rozsudku je prípustná kasačná sťažnosť v lehote 1 mesiaca od doručenia rozhodnutia krajského súdu oprávnenému subjektu, ak tento zákon neustanovuje inak ( ustanovenie § 443 ods. 1 v spojení s ustanovením § 444 ods. 1 S.s.p.). V kasačnej sťažnosti sa musí popri všeobecných náležitostiach (§ 57 ods. 1, 2 S.s.p.) uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.). Sťažovateľ alebo opomenutý sťažovať musí byť v konaní o kasačnej sťažnosti zastúpený advokátom (§ 449 ods. 1 S.s.p.). Kasačná sťažnosť a iné podania sťažovateľa alebo opomenutého sťažovateľa musia byť spísané advokátom.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8015201169.5 (dáta aktuálne k 15. 11. 2026). Záväzné je znenie zverejnené súdom.




